b'\n_START_ARTICLE_\nO treh grahih\n_START_SECTION_\nAnaliza pravljice po Brunu Bettelheimu\n_START_PARAGRAPH_\nPravljica O treh grahih se pri\xc4\x8dne z odhodom siromakovega sina v svet po sre\xc4\x8do. To lahko razumemo kot \xc5\xbeeljo posameznika po samostojnosti, ki pa je v pravljici poimenovana kar sre\xc4\x8da. Vsak otrok se namre\xc4\x8d mora zavedati, da se bo neko\xc4\x8d moral lo\xc4\x8diti od star\xc5\xa1ev, in da bo za\xc5\xbeivel svoje \xc5\xbeivljenje. V pravljici O treh grahih je \xc5\xbeelja po lo\xc4\x8ditvi od star\xc5\xa1ev prikazana tako, da predstavlja o\xc4\x8deta kot siromaka, in na ta na\xc4\x8din sin nima druge izbire, kot da se poda v svet._NEWLINE_Sin se poda po pra\xc5\xa1ni cesti, kar nakazuje na to, da moramo biti v \xc5\xbeivljenju pripravljeni na prah oziroma na ovire, pred katerimi pa ne smemo kloniti. Med potjo pobere tri grahe. \xc5\xa0tevilo tri predstavlja sestavine na\xc5\xa1e du\xc5\xa1evnosti, katero je opredelil Sigmund Freud. Trije grahi namre\xc4\x8d predstavljajo ono (zanj je zna\xc4\x8dilno na\xc4\x8delo ugodja), jaz (zanj je zna\xc4\x8dilno na\xc4\x8delo realnosti) in nadjaz (zanj je zna\xc4\x8dilna kriti\xc4\x8dnost posameznika), kar pomeni, da morajo biti vse sestavine du\xc5\xa1evnosti povezane, \xc4\x8de \xc5\xbeelimo, da dose\xc5\xbeemo samouresni\xc4\x8ditev, in da postanemo v \xc5\xbeivljenju sre\xc4\x8dni._NEWLINE_Gra\xc5\xa1\xc4\x8dakova \xc5\xbeena predstavlja pohlep in \xc5\xbeeljo po bogastvu, saj i\xc5\xa1\xc4\x8de h\xc4\x8deri \xc5\xbeenina, ki bo kraljevi\xc4\x8d in ne siromak. Pozorni moramo biti tudi na njeno opazovanje mladeni\xc4\x8da, kateri ji je zelo ugajal. Tu gre za namigovanje na \xc5\xbeeljo starej\xc5\xa1e \xc5\xbeenske po mladem mo\xc5\xa1kem._NEWLINE_Mladi siromak skrije torbo z grahi pod glavo in ne more spati. To pomeni, da \xc4\x8de svojega bogastva tako v materialnem kot v duhovnem smislu ne delimo z drugimi, smo nesre\xc4\x8dni in nemirni, saj tako postanemo su\xc5\xbenji samega sebe, ker nas je strah, da bomo svojo lastnino neko\xc4\x8d izgubili. Slu\xc5\xbeabnik pod posteljo predstavlja ljudi okoli nas, ki opazujejo, kako smo nemirni zaradi egoisti\xc4\x8dnega ravnanja. Drugo no\xc4\x8d mladi siromak mirno spi, saj torbo z zrni obesi na obe\xc5\xa1alnik, s tem pa dokazuje, da moramo v \xc5\xbeivljenju ljudem zaupati in tako bodo tudi oni zaupali nam. Slu\xc5\xbeabnik drugo no\xc4\x8d mirno spi, saj predstavlja mno\xc5\xbeico ljudi, ki nam zaupa._NEWLINE_Siromak privoli v poroko z mlado gra\xc5\xa1\xc4\x8dakinjo. Iz tega je razvidno, da oba premagata ojdipski kompleks, kar pomeni, da se re\xc5\xa1ita prevelike navezanosti na star\xc5\xa1e in sta sposobna za\xc5\xbeiveti skupaj in se razdajati v ljubezni._NEWLINE_Ko\xc4\x8dija, s katero se odpeljeta mladoporo\xc4\x8denca, predstavlja novo iskanje v \xc5\xbeivljenju dveh, ki sta se zdru\xc5\xbeila v ljubezni._NEWLINE_Mladi siromak si \xc5\xbeeli vzeti \xc5\xbeivljenje, a mu to prepre\xc4\x8di mo\xc5\xbe Beloglavec. Mo\xc5\xbe Beloglavec predstavlja \xc4\x8dlovekov razum, ki prepre\xc4\x8duje, da bi se vdali v usodo in si vzeli \xc5\xbeivljenje zaradi sramovanja pred drugimi in zaradi ob\xc4\x8dutka manjvrednosti. Grad, ki ga dobi mladi siromak, predstavlja re\xc5\xa1itev in vzrok za vztrajanje v \xc5\xbeivljenju._NEWLINE_Po enem letu \xc5\xbeivljenja v lepem gradu se pojavi zmaj, ki ima sedem glav in v vsaki glavi sedem jezikov. Zmaj predstavlja mo\xc5\xa1ke, ki si \xc5\xbeelijo pridobiti mlado \xc5\xbeeno in bogastvo v gradu. Sedem jezikov lahko razumemo kot poni\xc5\xbeevanje mladega siromaka in kot \xc5\xa1irjenje la\xc5\xbei, s katerimi \xc5\xbeelijo ljudje \xc5\xa1kodovati siromaku. Zmaju se po robu postavi sedemkrat spe\xc4\x8deni kruh, ki predstavlja trdno zvezo med mladim siromakom in njegovo \xc5\xbeeno. Za svojo sre\xc4\x8do sta morala namre\xc4\x8d veliko tvegati in pretrpeti, s tem pa so njune skupne vezi postale mo\xc4\x8dnej\xc5\xa1e. Postale so tako mo\xc4\x8dne, da jih ne pretrga noben \xc4\x8dlovek in nobena la\xc5\xbe. Na koncu predstavlja grad samouresni\xc4\x8ditev posameznika, ki je v svojem \xc5\xbeivljenju poskrbel za integracijo sestavin du\xc5\xa1evnosti, s katero je postal sposoben vztrajati v \xc5\xbeivljenju ob premagovanju ovir. Kot nagrada za vse to pa ga v \xc5\xbeivljenju obdajata zadovoljstvo in sre\xc4\x8da.\n_START_SECTION_\nGlavni lik\n_START_PARAGRAPH_\nSiromakov sin je mlad fant, ki odide od doma, da bi na\xc5\xa1el sre\xc4\x8do. Na poti ga \xc4\x8daka mnogo preizku\xc5\xa1enj, ki vanj vlivajo veliko strahu. Siromakov sin je poslu\xc5\xa1en in skrben otrok, saj shrani vse, kar najde na pra\xc5\xa1ni poti in tako upo\xc5\xa1teva o\xc4\x8detovo naro\xc4\x8dilo. Zna\xc4\x8dilno zanj je tudi, da se sramuje svoje rev\xc5\xa1\xc4\x8dine, saj \xc5\xbeeli umreti, ker \xc5\xbeeni ne more pokazati lepega gradu, temve\xc4\x8d le staro o\xc4\x8detovo hi\xc5\xa1o. Ob pomo\xc4\x8di dobrih ljudi ga na koncu \xc4\x8daka sre\xc4\x8dno \xc5\xbeivljenje v lepem gradu.\n_START_SECTION_\nMotivno-tematske povezave\n_START_PARAGRAPH_\nMotiv otroka, ki se mora sam znajti v \xc5\xbeivljenju zasledimo tudi v pravljici Janko in Metka. Prav tako kot siromaka, o\xc4\x8de zaradi rev\xc5\xa1\xc4\x8dine po\xc5\xa1lje svoja otroka od doma. Tako kot mladi siromak potujeta po neznani poti. V slovenski mladinski knji\xc5\xbeevnosti se pojavi motiv mladeni\xc4\x8da, ki odide v svet za sre\xc4\x8do, v pravljici \xc5\xbdelezni prstan._NEWLINE_Motiv gradu in grajske poroke se pojavi v pravljicah O treh bratih in o treh h\xc4\x8derah ter O dveh bratih in velikanih._NEWLINE_Pravljica O treh bratih in treh h\xc4\x8derah vsebuje tudi motiv treh grahov, ki pripomorejo k sre\xc4\x8di treh mladeni\xc4\x8dev. V svetovni mladinski knji\xc5\xbeevnosti se pojavi motiv graha v pravljici Kralji\xc4\x8dna na zrnu graha._NEWLINE_Stra\xc5\xa1nega in nevarnega zmaja, ki varuje grad, zasledimo v pravljici O juna\xc5\xa1kem kova\xc4\x8du ter v pravljici Zlato mesto.'